Χαρακτηριστικά αντεθνικής προπαγάνδας φαίνεται ότι λαμβάνει η συστηματική και αγωνιώδης προσπάθεια του προέδρου της Ν.Δ. να πλήξει τα συμφέροντα της χώρας και των πολιτών της, με μοναδικό στόχο τη διευκόλυνση της ανέλιξής του στην πρωθυπουργία.

Οι προχθεσινές υποδείξεις του Κυριάκου Μητσοτάκη προς τον επίτροπο Οικονομικών και Νομισματικών Υποθέσεων της Ε.Ε., Πιερ Μοσκοβισί, «να είναι πιο προσεκτικός στις δημόσιες τοποθετήσεις του», όσο πρωτόγνωρες κι αν θεωρήθηκαν, μοιάζουν να μην είναι απλά μια παρένθεση ή μια ατυχής στιγμή στη γενικότερη τακτική του αρχηγού της αξιωματικής αντιπολίτευσης.

Αντιθέτως, αποδεικνύεται -και μάλλον περίτρανα- ότι το σύνολο της στρατηγικής του έχει δομηθεί με γνώμονα τη δυσφήμηση της χώρας στο εξωτερικό, την απροσχημάτιστη καταστροφολογία, τη διατήρηση των μνημονίων εσαεί, καθώς και την εφαρμογή σκληρών αντικοινωνικών μέτρων όπως η περικοπή των συντάξεων.

Αποκλειστικό κριτήριο για τη στάση αυτή δεν είναι άλλο από την ψηφοθηρία και την προσδοκία για πολιτικά οφέλη από την κοινωνική δυσαρέσκεια και τις νέες επώδυνες πληγές που είναι βέβαιο ότι θα προκαλούσε η υλοποίηση υφεσιακών αποφάσεων, οι οποίες σχετίζονται με τις συντάξεις και τη μείωση του αφορολογήτου.

Με άλλα λόγια, το κομματικό συμφέρον στη Ν.Δ. τίθεται συνειδητά πάνω από το εθνικό, αδιαφορώντας για τις συνέπειες στα πιο αδύναμα στρώματα της κοινωνίας.

Το πιο πρόσφατο «κρούσμα» αυτής της γκρίζας εκστρατείας «πειθούς» σημειώθηκε κατά τις επισκέψεις που πραγματοποίησε ο Κυριάκος Μητσοτάκης την περασμένη εβδομάδα στο Βερολίνο, όπου βρέθηκε με σκοπό να ενημερώσει για το οικονομικό πρόγραμμα του κόμματός του, και στις Βρυξέλλες, όπου διεξήχθη η σύνοδος του Ευρωπαϊκού Λαϊκού Κόμματος.

Στη γερμανική πρωτεύουσα ο κ. Μητσοτάκης είχε σημαντικές επαφές μεταξύ άλλων με τους Ολαφ Σολτς, αντικαγκελάριο και υπουργό Οικονομικών (SPD), Χορστ Ζεεχόφερ, υπουργό Εσωτερικών και αρχηγό των Βαυαρών Χριστιανοκοινωνιστών (CSU), Ραλφ Μπρίνκχαους και Κάτια Λάικερτ, αντιπροέδρους της Κοινοβουλευτικής Ομάδας των Χριστιανοδημοκρατών και των Χριστιανοκοινωνιστών για δημοσιονομικά και ευρωπαϊκά θέματα αντίστοιχα, καθώς και με τους Κρίστιαν Λίντνερ και Αλεξάντερ Λάμπσντορφ που συγκροτούν το ηγετικό δίδυμο των Φιλελευθέρων (FDP).

Ξεχώρισε, όπως ήταν λογικό, το ραντεβού του προέδρου της Ν.Δ. με τον Ολαφ Σολτς, με τον κ. Μητσοτάκη να εκφράζει αμέσως μετά την ικανοποίησή του από τη συνάντηση, λέγοντας πως «ήταν μια πολύ καλή συζήτηση η οποία εστιάστηκε πολύ περισσότερο στο μέλλον» και ο ίδιος παρουσίασε το «μεταρρυθμιστικό σχέδιο της Ν.Δ. για να επανέλθει η οικονομία σε τέτοιους ρυθμούς ανάπτυξης που θα εξασφαλίσει ευημερία στους Ελληνες και δυνατότητα σταθερής χρηματοδότησης στην οικονομία».

Νουθεσίες και αιτήματα

Ωστόσο μία πτυχή που έμενε άγνωστη έχει να κάνει με τις περιβόητες αποφάσεις για τις συντάξεις και το αφορολόγητο.

Σύμφωνα λοιπόν με καλά πληροφορημένες πηγές από το Βερολίνο, στην κατ' ιδίαν συνάντηση με τον σοσιαλδημοκράτη Γερμανό υπουργό Οικονομικών, ο Κ. Μητσοτάκης τον προέτρεψε να μη διανοηθεί να «χαριστεί» στην ελληνική κυβέρνηση ή να κάνει τα «στραβά μάτια» για τη μη υλοποίηση των περικοπών.

Φέρεται δε να τον προειδοποίησε να μην «υποκύψει», διότι θα τον εκθέσει τόσο στην ομογάλακτή του καγκελάριο Μέρκελ αλλά και δημόσια...

Οπως μετέφεραν οι ίδιες πηγές στην «Εφ.Συν.», ο αρχηγός της Ν.Δ., στο περιθώριο της συνόδου του Ευρωπαϊκού Λαϊκού Κόμματος την περασμένη Πέμπτη στις Βρυξέλλες, είχε -κατόπιν αιτήματός του- συνομιλία με την Ανγκελα Μέρκελ.

Κατά τη διάρκεια του σύντομου τετ α τετ, σε παρόμοιο πνεύμα, ο κ. Μητσοτάκης τής μετέφερε την ανησυχία του από πληροφορίες και δημοσιεύματα που έχουν δει το φως της δημοσιότητας και τα οποία αναφέρονται σε «συναλλαγή» και «εξυπηρετήσεις» της γερμανικής κυβέρνησης προς την κυβέρνηση του Αλέξη Τσίπρα.

Απαντώντας η κ. Μέρκελ φέρεται να τόνισε ενοχλημένη ότι η ίδια δεν συναλλάσσεται με κανέναν και η σχέση που διατηρεί με τον Ελληνα πρωθυπουργό και την κυβέρνησή του είναι «σχέση αρχών και εντιμότητας».

Συμπλήρωσε δε ότι το ζήτημα που «καίει» τον επικεφαλής της αξιωματικής αντιπολίτευσης δεν την αφορά, αφού γι' αυτό «θα αποφασίσουν οι θεσμοί».

Μετά από τα παραπάνω, τίθεται εύλογα το ερώτημα αν στη Ν.Δ. εξακολουθούν να υποστηρίζουν ότι στις επαφές τους στο εξωτερικό φορούν τη φανέλα της Εθνικής Ελλάδας...